ΚΟΙΝΗ ΣΤΡΑΤΗΓΙΚΗ ΤΗΣ ΕΥΡΩΠΑΪΚΗΣ ΕΝΩΣΗΣ

της 4ης Ιουνίου 1999

για τη Ρωσία

(1999/414/ΚΕΠΠΑ)

ΤΟ ΕΥΡΩΠΑΪΚΟ ΣΥΜΒΟΥΛΙΟ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 13,

Εκτιμώντας ότι η συμφωνία εταιρικής σχέσης και συνεργασίας μεταξύ των Ευρωπαϊκών Κοινοτήτων, των κρατών μελών τους και της Ρωσικής Ομοσπονδίας άρχισε να ισχύει την 1η Δεκεμβρίου 1997,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΣΤΡΑΤΗΓΙΚΗ:

ΜΕΡΟΣ Ι

ΠΩΣ ΒΛΕΠΕΙ Η ΕΕ ΤΗΝ ΕΤΑΙΡΙΚΗ ΣΧΕΣΗ ΤΗΣ ΜΕ ΤΗ ΡΩΣΙΑ

Μια σταθερή, δημοκρατική και ευημερούσα Ρωσία, στερεά προσδεδεμένη σε μια ενοποιημένη Ευρώπη χωρίς νέες διαχωριστικές γραμμές, είναι βασική προϋπόθεση για μια διαρκή ειρήνη στην ήπειρο. Τα προβλήματα που αντιμετωπίζει ολόκληρη η ήπειρος μπορούν να επιλυθούν μόνον με ακόμα στενότερη συνεργασία μεταξύ Ρωσίας και Ευρωπαϊκής Ένωσης. Η Ευρωπαϊκή Ένωση καλωσορίζει την επιστροφή της Ρωσίας στη δικαιωματική θέση της στην ευρωπαϊκή οικογένεια με πνεύμα φιλίας, συνεργασίας, δίκαιης εξυπηρέτησης των συμφερόντων και με βάση τις κοινές αξίες που διαφυλάσσονται στην κοινή κληρονομιά του ευρωπαϊκού πολιτισμού.

Η Ευρωπαϊκή Ένωση έχει σαφείς στρατηγικούς στόχους:

- μια σταθερή, ανοικτή και πλουραλιστική δημοκρατία στη Ρωσία, διεπόμενη από το κράτος δικαίου και στήριγμα μιας ευημερούσας οικονομίας της αγοράς από την οποία θα επωφελούνται εξίσου όλοι οι λαοί της Ρωσίας και της Ευρωπαϊκής Ένωσης,

- διατήρηση της ευρωπαϊκής σταθερότητας, προώθηση της παγκόσμιας ασφάλειας και απάντηση στις κοινές προκλήσεις που αντιμετωπίζει η ήπειρος, μέσω ενισχυμένης συνεργασίας με τη Ρωσία.

Η Ένωση παραμένει σθεναρά αποφασισμένη να εργαστεί με τη Ρωσία, σε ομοσπονδιακό, περιφερειακό και τοπικό επίπεδο, για να υποστηρίξει τον επιτυχή πολιτικό και οικονομικό μετασχηματισμό στη Ρωσία. Η Ένωση και τα κράτη μέλη της προσφέρονται να συμμεριστούν με τη Ρωσία τις διάφορες εμπειρίες τους όσον αφορά την οικοδόμηση σύγχρονων πολιτικών, οικονομικών, κοινωνικών και διοικητικών δομών, αναγνωρίζοντας πλήρως ότι την κύρια ευθύνη για το μέλλον της Ρωσίας τη φέρει η ίδια η Ρωσία.

Επομένως, το Ευρωπαϊκό Συμβούλιο θεσπίζει την παρούσα κοινή στρατηγική για να ενισχύσει τη στρατηγική εταιρική σχέση μεταξύ της Ένωσης και της Ρωσίας στις παραμονές του νέου αιώνα. Το Ευρωπαϊκό Συμβούλιο αναγνωρίζει ότι το μέλλον της Ρωσίας συνιστά ουσιαστικό στοιχείο του μέλλοντος της ηπείρου και αποτελεί στρατηγικό συμφέρον για την Ευρωπαϊκή Ένωση. Η προσφορά μιας ενισχυμένης σχέσης, βασισμένης σε κοινές δημοκρατικές αξίες, θα βοηθήσει τη Ρωσία να επιβεβαιώσει την ευρωπαϊκή της ταυτότητα και θα δώσει νέες ευκαιρίες σε όλους τους λαούς της ηπείρου. Η διεύρυνση της Ένωσης θα αυξήσει περαιτέρω αυτά τα οφέλη και τις ευκαιρίες.

Η παρούσα κοινή στρατηγική θέτει τους στόχους και καθορίζει τα μέσα που θα χρησιμοποιήσει η Ένωση για την περαιτέρω ενίσχυση αυτής της εταιρικής σχέσης. Ο πυρήνας της σχέσης μεταξύ της Ένωσης και της Ρωσίας εξακολουθεί να είναι η συμφωνία εταιρικής σχέσης και συνεργασίας (ΕΣΣ), με σκοπό την προαγωγή της ενσωμάτωσης της Ρωσίας σε μια ευρύτερη περιοχή συνεργασίας στην Ευρώπη, καθώς και τη δημιουργία των αναγκαίων προϋποθέσεων για τη μελλοντική δημιουργία ενός χώρου ελεύθερων συναλλαγών μεταξύ της Ευρωπαϊκής Κοινότητας και της Ρωσίας. Η Ευρωπαϊκή Ένωση και τα κράτη μέλη της θα αναπτύξουν, από την πλευρά τους, το συντονισμό, τη συνοχή και τη συμπληρωματικότητα όλων των πτυχών της πολιτικής τους έναντι της Ρωσίας. Επίσης, η Ένωση, η Κοινότητα και τα κράτη μέλη της θα συνεργαστούν τόσο μεταξύ τους όσο και στο πλαίσιο περιφερειακών και άλλων οργανισμών, καθώς και με ενδιαφερόμενους εταίρους, για την επίτευξη των στόχων που καθορίζονται στην παρούσα κοινή στρατηγική. Οι θέσεις που θα λαμβάνουν τα κράτη μέλη σε όλα τα σχετικά φόρα θα είναι σύμφωνες προς την παρούσα κοινή στρατηγική. Το Ευρωπαϊκό Συμβούλιο καλεί τη Ρωσία να εργαστεί με την Ένωση βάσει της παρούσας κοινής στρατηγικής, προς όφελος και των δύο μερών.

ΚΥΡΙΟΤΕΡΟΙ ΣΤΟΧΟΙ

Το Ευρωπαϊκό Συμβούλιο έθεσε τους ακόλουθος κύριους στόχους:

1. Εδραίωση της δημοκρατίας, του κράτους δικαίου και των δημόσιων θεσμών στη Ρωσία

Η δημιουργία αποτελεσματικών και διαφανών δημόσιων θεσμών είναι μια από τις αναγκαίες προϋποθέσεις για εμπιστοσύνη και ευρύτερη προσχώρηση στις δημοκρατικές κατευθύνσεις και για τη λειτουργία του κράτους δικαίου. Συνιστά το αναγκαίο θεμέλιο για την οικονομική και κοινωνική ανάπτυξη. Η κατάσταση στη Ρωσία επιτάσσει τη χρησιμοποίηση κατάλληλων μηχανισμών και μέσων για την ενίσχυση αυτών των θεσμών από άποψη αποτελεσματικότητας και υπευθυνότητας.

Η Ένωση επιθυμεί να υποστηρίξει τη Ρωσία για την εδραίωση των δημόσιων θεσμών της, ιδίως του εκτελεστικού, του νομοθετικού και του δικαστικού σώματος, καθώς και της αστυνομίας της, σύμφωνα με δημοκρατικές αρχές. Οι θεσμοί που έχουν θεμελιώδη σημασία για τη λειτουργία της οικονομίας, αποτελούν το δεύτερο μέρος αυτού του στόχου. Η Ευρωπαϊκή Ένωση θα δώσει ιδιαίτερη σημασία στις περιφερειακές και τοπικές διοικήσεις, στο πλαίσιο των αρμοδιοτήτων τους. Οι σχέσεις μεταξύ κεντρικών, περιφερειακών και τοπικών αρχών αποτελούν σημαντικό παράγοντα για το μέλλον της Ομοσπονδίας.

Η ανάδυση της κοινωνίας των πολιτών σε όλους τους τομείς είναι αναγκαία για την εδραίωση της δημοκρατίας στη Ρωσία. Η Ευρωπαϊκή Ένωση επιθυμεί να υποστηρίξει αυτή τη διαδικασία, αναπτύσσοντας ιδίως απευθείας ανταλλαγές μεταξύ παραγόντων της κοινωνίας των πολιτών στη Ρωσία και στην Ένωση.

2. Ένταξη της Ρωσίας σε έναν κοινό ευρωπαϊκό οικονομικό και κοινωνικό χώρο

Είναι προς το αμοιβαίο συμφέρον της Ένωσης και της Ρωσίας να δοθεί στη Ρωσία η δυνατότητα ένταξης σε έναν κοινό οικονομικό και κοινωνικό χώρο στην Ευρώπη. Η Ένωση είναι ήδη ο κυριότερος εμπορικός εταίρος της Ρωσίας και η Ρωσία συμβάλλει, κατά ένα σημαντικό μέρος, στον ενεργειακό εφοδιασμό της Ένωσης. Επίσης, οι ευρωπαϊκές επιχειρήσεις έχουν κάνει μείζονες επενδύσεις στη Ρωσία.

Κατ' αρχάς, πρέπει να δημιουργηθεί μια λειτουργική οικονομία αγοράς. Η πρόσφατη κρίση στη Ρωσία κατέδειξε ότι αυτός ο στόχος πρέπει να επιδιωχθεί δυναμικά. Η μεγαλύτερη προσπάθεια πρέπει προφανώς να καταβληθεί από τη Ρωσία, στο πλαίσιο συνολικού και αειφόρου οικονομικού προγράμματος εγκεκριμένου από το ΔΝΤ. Αυτό το πρόγραμμα πρέπει να ρυθμίζει, μεταξύ άλλων, τα προβλήματα της αναδιάρθρωσης των επιχειρήσεων, τα δημόσια οικονομικά, το τραπεζικό σύστημα και τη διοίκηση επιχειρήσεων. Η Ένωση είναι πρόθυμη να παράσχει στήριξη σ' αυτό το πλαίσιο.

Η Ένωση κρίνει ότι το κράτος δικαίου είναι αναγκαία προϋπόθεση για την ανάπτυξη μιας οικονομίας της αγοράς που θα παρέχει ευκαιρίες και οφέλη σε όλους τους πολίτες της Ρωσίας. Η ανάπτυξη και η μελλοντική ευημερία της Ρωσίας εξαρτώνται πρωτίστως από υγιείς εσωτερικές πολιτικές και οικονομική διαχείριση, προϋπόθεση των οποίων είναι η δημιουργία ενός δικαίου και διαφανούς νομοθετικού και κανονιστικού πλαισίου, καθώς και των αναγκαίων θεσμών. Η προσέλκυση εγχώριων και ξένων επενδύσεων, η οποία θα διευκολυνθεί πολύ από την πρόσβαση της Ρωσίας στις διεθνείς χρηματαγορές, διαδραματίζει αποφασιστικό ρόλο στην ανάπτυξή της. Επομένως, η Ένωση θα υποστηρίξει τη Ρωσία προκειμένου να εκπονηθούν και να θεσπιστούν οι απαιτούμενες οικονομικές πολιτικές για να ενισχυθεί η εμπιστοσύνη, που απαιτείται για την αύξηση των εγχωρίων και ξένων επενδύσεων, και για να εκπληρωθούν οι απαιτήσεις των ξένων πιστωτών.

Η Ένωση είναι προσηλωμένη στην ένταξη της Ρωσίας στην ευρωπαϊκή και την παγκόσμια οικονομία. Στη συνάρτηση αυτή, η Ένωση θα στηρίξει τις προσπάθειες της Ρωσίας προκειμένου να εκπληρωθούν οι απαιτήσεις ώστε να καταστεί μέλος του ΠΟΕ. Θα εξετάσει επίσης με ποιο τρόπο θα δημιουργηθούν οι απαραίτητες συνθήκες, εκτός από την ένταξη στον ΠΟΕ, για την μελλοντική καθιέρωση μιας ζώνης ελεύθερων συναλλαγών ΕΕ-Ρωσίας. Η βαθμιαία προσέγγιση των νομοθεσιών και των προτύπων μεταξύ Ρωσίας και Ευρωπαϊκής Ένωσης θα διευκολύνει, σύμφωνα με τη συμφωνία ΕΣΣ, τη δημιουργία κοινών οικονομικών χώρων.

Τέλος, η δημιουργία μιας οικονομίας της αγοράς πρέπει να λαμβάνει υπόψη τις κοινωνικές πτυχές της μετάβασης και τις ανάγκες του πληθυσμού της Ρωσίας, ιδίως των φτωχότερων στρωμάτων. Η Ένωση είναι πρόθυμη να παράσχει τεχνογνωσία και να επιταχύνει τις ανταλλαγές σ' αυτό τον τομέα.

3. Συνεργασία για την ενίσχυση της σταθερότητας και της ασφάλειας στην Ευρώπη και γενικότερα

Η Ρωσία και η Ένωση έχουν στρατηγικά συμφέροντα και φέρουν ιδιαίτερες ευθύνες για τη διατήρηση της σταθερότητας και της ασφάλειας στην Ευρώπη και σε άλλα μέρη του κόσμου.

Η Ένωση θεωρεί τη Ρωσία ως εξέχοντα εταίρο για την επίτευξη αυτού του στόχου και είναι αποφασισμένη να συνεργαστεί με αυτή. Προτείνει την ανάπτυξη της στρατηγικής εταιρικής σχέσης εντός του πλαισίου ενός διαρκούς διαλόγου πολιτικής και ασφάλειας με σκοπό την προσέγγιση των συμφερόντων και την κοινή απάντηση σε ορισμένες από τις προκλήσεις για την ασφάλεια στην ευρωπαϊκή ήπειρο. Αυτός ο διάλογος θα επιτρέψει ευρύτερη συνεννόηση διαβουλεύσεις σε όλα τα αρμόδια φόρα στα οποία ανήκουν η Ρωσία και τα κράτη μέλη, ιδίως τον ΟΗΕ και τον ΟΑΣΕ.

4. Κοινές προκλήσεις για την ευρωπαϊκή ήπειρο

Η γεωγραφική εγγύτητα καθώς και η εμβάθυνση των σχέσεων και η ανάπτυξη των συναλλαγών μεταξύ της Ένωσης και της Ρωσίας έχουν ως αποτέλεσμα μεγαλύτερη αλληλεξάρτηση σε πολλούς τομείς. Μόνον μέσω κοινών απαντήσεων είναι δυνατόν να βρεθούν λύσεις σε προκλήσεις που όλο και συχνότερα είναι κοινές και για τα δύο μέρη.

Η Ένωση και η Ρωσία έχουν κοινό συμφέρον για την ανάπτυξη των ενεργειακών πολιτικών τους κατά τρόπο ώστε να βελτιωθεί η εκμετάλλευση και διαχείριση των πόρων και η ασφάλεια ανεφοδιασμού στη Ρωσία και την Ευρώπη.

Η πυρηνική ασφάλεια είναι ουσιαστικό ζητούμενο. Η Ένωση προτίθεται να συνεχίσει την παροχή τεχνογνωσίας και υποστήριξης σ' αυτόν τον τομέα.

Το περιβάλλον είναι η κοινή ιδιοκτησία του λαού της Ρωσίας και της Ευρωπαϊκής Ένωσης. Η βιώσιμη χρήση των φυσικών πόρων, η διαχείριση των πυρηνικών αποβλήτων και η καταπολέμηση της ρύπανσης της ατμόσφαιρας και των υδάτων, ιδίως σε διασυνοριακό επίπεδο, αποτελούν προτεραιότητες στη συναρτηση αυτή.

Κοινό συμφέρον της Ρωσίας και της Ένωσης είναι να επιταχυνθεί η συνεργασία τους για την καταπολέμηση των κοινών μαστίγων, όπως το οργανωμένο έγκλημα, το ξέπλυμα χρήματος, η παράνομη εμπορία ανθρώπων και το λαθρεμπόριο ναρκωτικών. Η καταπολέμηση της λαθρομετανάστευσης αποτελεί επίσης μείζον μέλημα. Η Ένωση προτείνει να καθιερωθεί ενισχυμένη συνεργασία σ' αυτούς τους τομείς με τη δημιουργία των απαραίτητων μέσων και μορφών συνεργασίας μεταξύ των αρμόδιων φορέων και με την ανάπτυξη των ανταλλαγών εμπειρογνωμόνων. Είναι επίσης πρόθυμη να προσφέρει την εμπειρογνωμοσύνη της, ιδίως για την ανάπτυξη της νομοθεσίας και των αρμόδιων θεσμών.

Η περιφερειακή συνεργασία, ιδίως στο πλαίσιο των υφιστάμενων περιφερειακών οργανισμών, είναι ένα χρήσιμο πλαίσιο για την καθιέρωση της πρακτικής συνεργασίας που θα καθιστά δυνατή μια τοπική απάντηση σ' αυτές τις προκλήσεις.

ΤΡΟΠΟΙ ΚΑΙ ΜΕΣΑ

1. Γενικές διατάξεις

Η παρούσα κοινή στρατηγική θα υλοποιηθεί σύμφωνα με τις εφαρμοστέες διαδικασίες που προβλέπονται στις συνθήκες. Το Ευρωπαϊκό Συμβούλιο καλεί το Συμβούλιο και την Επιτροπή, σύμφωνα με τις αρμοδιότητες που ορίζονται στα άρθρα 3 και 13 της συνθήκης για την Ευρωπαϊκή Ένωση, να διασφαλίσουν την ενότητα, τη συνοχή και την αποτελεσματικότητα των δράσεων της Ένωσης για την εφαρμογή της παρούσας κοινής στρατηγικής.

Η Ευρωπαϊκή Ένωση θα εργαστεί για την επίτευξη των στόχων της παρούσας κοινής στρατηγικής, κάνοντας κατάλληλη χρήση όλων των σχετικών τρόπων και μέσων που διαθέτει η Ένωση, η Κοινότητα και τα κράτη μέλη.

Ο/Η Γενικός Γραμματέας του Συμβουλίου, Ύπατος Εκπρόσωπος για την ΚΕΠΠΑ, θα επικουρεί το Συμβούλιο κατά την εφαρμογή της παρούσας κοινής στρατηγικής στο πλαίσιο των υποχρεώσεών του/της δυνάμει των συνθηκών. Η Επιτροπή θα συμμετέχει πλήρως σύμφωνα με τα άρθρα 18 και 27 της συνθήκης για την Ευρωπαϊκή Ένωση.

2. Το Συμβούλιο, η Επιτροπή και τα κράτη μέλη

Το Ευρωπαϊκό Συμβούλιο καλεί το Συμβούλιο, την Επιτροπή και τα κράτη μέλη:

- να επανεξετάσουν, ανάλογα με τις αρμοδιότητες και τις δυνατότητές τους, τις υπάρχουσες δράσεις, προγράμματα, μέσα και πολιτικές ώστε να διασφαλισθεί η συνεκτικότητά τους με την εν λόγω στρατηγική και, εκεί όπου διαπιστώνεται έλλειψη συνοχής, να προβούν το ταχύτερο στις αναγκαίες προσαρμογές,

- να χρησιμοποιήσουν στο μεγαλύτερο δυνατό βαθμό και κατά τον πλέον ενδεδειγμένο τρόπο τα υπάρχοντα μέσα και τρόπους, ιδίως δε την ΣΕΣΣ, καθώς και όλα τα συναφή μέσα της ΕΕ και των κρατών μελών και τα προγράμματα των κρατών μελών και, προς το σκοπό αυτό, να αναπτύξουν και να διατηρούν μια ενδεικτική καταγραφή των πόρων της Ένωσης, της Κοινότητας και των κρατών μελών που θα χρησιμοποιηθούν για την εφαρμογή της παρούσας κοινής στρατηγικής.

3. Συντονισμός

Τα κράτη μέλη θα καταβάλουν επιπλέον προσπάθειες προκειμένου να συντονίσουν τις δράσεις τους έναντι της Ρωσίας, περιλαμβανομένης και της δράσης τους σε διεθνείς οργανισμούς και περιφερειακούς, όπως το Συμβούλιο της Ευρώπης, τα Ηνωμένα Έθνη, ο ΟΑΣΕ και οι διεθνείς χρηματοδοτικοί οργανισμοί, και περιλαμβανομένου του συντονισμού με την Κοινότητα στους τομείς της αρμοδιότητάς της.

Ο συντονισμός μεταξύ των κρατών μελών και της Επιτροπής πρέπει επίσης να ενισχυθεί, συν τοις άλλοις, μέσω τακτικών διαβουλεύσεων μεταξύ των αντίστοιχων αντιπροσώπων τους στη Ρωσία.

Το Συμβούλιο, η Επιτροπή και τα κράτη μέλη θα εργασθούν με σκοπό την αποτελεσματικότερη συνεργασία με περιφερειακούς και διεθνείς οργανισμούς, και θα επιδιώξουν την επίτευξη των στόχων της παρούσας κοινής στρατηγικής μαζί με άλλες ενδιαφερόμενες χώρες.

Η Ευρωπαϊκή Ένωση θα καλέσει τις υποψήφιες χώρες να συμμετάσχουν σε δράσεις στο πλαίσιο της παρούσας κοινής στρατηγικής.

4. Εφαρμογή και επανεξέταση

Το Ευρωπαϊκό Συμβούλιο καλεί το Συμβούλιο:

- να διασφαλίσει ότι η εκάστοτε προεδρία θα υποβάλλει στο Συμβούλιο, στο πλαίσιο του γενικού προγράμματός της, ένα πρόγραμμα εργασιών για την εφαρμογή της παρούσας κοινής στρατηγικής, βασισμένο στους τομείς δράσης του μέρους ΙΙ και λαμβάνοντας δεόντως υπόψη τις ειδικές πρωτοβουλίες του μέρους ΙΙΙ,

- να επανεξετάζει και να αξιολογεί τη δράση της Ένωσης δυνάμει της παρούσας κοινής στρατηγικής και να υποβάλλει στο Ευρωπαϊκό Συμβούλιο έκθεση σχετικά με την πρόοδο της επίτευξης των στόχων της τουλάχιστον σε ετήσια βάση,

- να επανεξετάζει την κατάσταση στη Ρωσία και το βαθμό συνεργασίας της Ρωσίας για την εφαρμογή της παρούσας κοινής στρατηγικής, μεταξύ άλλων μέσω περιοδικών εκθέσεων από τους αρχηγούς αποστολής, και να περιλαμβάνει σχετική αξιολόγηση στην έκθεσή του προς το Ευρωπαϊκό Συμβούλιο,

- όταν είναι αναγκαίο, να υποβάλλει στο Ευρωπαϊκό Συμβούλιο συστάσεις για τροποποιήσεις στα μέρη ΙΙ και ΙΙΙ της παρούσας κοινής στρατηγικής.

Η Επιτροπή θα συμβάλει στα ανωτέρω στο πλαίσιο των αρμοδιοτήτων της.

5. Συνεργασία με τη Ρωσία

Η Ευρωπαϊκή Ένωση και τα κράτη μέλη της θα συνεργάζονται στενά με τη Ρωσία για την εφαρμογή της παρούσας κοινής στρατηγικής, ιδίως μέσω της ΣΕΣΣ και των θεσμών της.

6. Ειδικές πρωτοβουλίες

Η Ένωση θα επιδιώξει την υλοποίηση των ειδικών πρωτοβουλιών που ορίζονται στο μέρος ΙΙΙ της παρούσας κοινής στρατηγικής, οι οποίες βασίζονται στους τομείς δράσης που καθορίζονται στο μέρος ΙΙ. Οι πρωτοβουλίες αυτές θα προσαρμόζονται όποτε αυτό καθίσταται αναγκαίο και δεν θα αποκλείουν ενδεχόμενες νέες πρωτοβουλίες κατά τη διάρκεια της παρούσας κοινής στρατηγικής. Το Συμβούλιο, η Επιτροπή και τα κράτη μέλη υποστηρίζουν και εργάζονται για την υλοποίηση αυτών των ειδικών πρωτοβουλιών, ανάλογα με τις αρμοδιότητες και τις δυνατότητές τους.

ΜΕΡΟΣ ΙΙ

ΤΟΜΕΙΣ ΔΡΑΣΗΣ

Η Ευρωπαϊκή Ένωση θα επικεντρωθεί στους ακόλουθους τομείς δράσης για την εφαρμογή της παρούσας κοινής στρατηγικής:

1. Εδραίωση της δημοκρατίας, του κράτους δικαίου και των δημόσιων θεσμών στη Ρωσία

Για να ενισχυθεί η δημοκρατία, η οικοδόμηση θεσμών και το κράτος δικαίου στη Ρωσία, πράγμα που αποτελεί προϋπόθεση για την ανάπτυξη μιας οικονομίας της αγοράς, η Ένωση θα καταβάλει προσπάθειες προκειμένου:

α) να ενισχυθεί το κράτος δικαίου και οι δημόσιοι θεσμοί:

- παρέχοντας υποστήριξη και ενθαρρύνοντας τις απαιτούμενες θεσμικές μεταρρυθμίσεις προς μια σύγχρονη και αποτελεσματική διοίκηση στο πλαίσιο της εκτελεστικής, της νομοθετικής και της δικαστικής εξουσίας της Ρωσίας, σε ομοσπονδιακό, περιφερειακό και τοπικό επίπεδο· αναπτύσσοντας ιδίως τη δυνατότητα ανεξάρτητων δικαστικών δομών και δομών δημόσιας διοίκησης και υπεύθυνων οργάνων επιβολής του νόμου μέσω της προώθησης των επαφών μεταξύ των δικαστικών αρχών και των οργάνων επιβολής του νόμου των κρατών μελών της ΕΕ και της Ρωσίας,

- αναπτύσσοντας εκπαιδευτικά προγράμματα για νέους πολιτικούς και δημόσιους υπαλλήλους,

- διερευνώντας, μετά από τη διατύπωση σχετικού ρωσικού αιτήματος, τις δυνατότητες ανάληψης δράσης της ΕΕ, σε συνεργασία με διεθνείς οργανισμούς, όπως ο ΟΑΣΕ, προκειμένου να στηριχθεί η αποτελεσματική διενέργεια ελεύθερων και δίκαιων εκλογών για τη Δούμα και την εκλογή Προέδρου το 1999 και το 2000,

- υποστηρίζοντας τις προσπάθειες της Ρωσίας ώστε να ανταποκριθεί στις διεθνείς της υποχρεώσεις στον τομέα των ανθρώπινων δικαιωμάτων, συμπεριλαμβανομένων εκείνων στο πλαίσιο του Συμβουλίου της Ευρώπης, των Ηνωμένων Εθνών και του ΟΑΣΕ, και προωθώντας κοινές δραστηριότητες ΕΕ-Συμβουλίου της Ευρώπης για τη Ρωσία στους τομείς του κράτους δικαίου και των ανθρώπινων δικαιωμάτων· παρέχοντας ενίσχυση στο σεβασμό των ανθρώπινων δικαιωμάτων, συμπεριλαμβανομένων των δικαιωμάτων των γυναικών, των παιδιών και των μειονοτήτων και ενισχύοντας προγράμματα για την προώθηση της κατάργησης της θανατικής ποινής·

β) να ενισχυθεί η κοινωνία των πολιτών:

- ενισχύοντας τις επαφές μεταξύ πολιτικών της Ρωσίας και της ΕΕ, σε ομοσπονδιακό, περιφερειακό και τοπικό επίπεδο, καθώς και μεταξύ συνελεύσεων σε όλα τα επίπεδα,

- προωθώντας εκτενέστερες πολιτιστικές και εκπαιδευτικές ανταλλαγές μεταξύ Ρωσίας και ΕΕ και ουσιαστικότερες επαφές μεταξύ κοινωνιών, οικοδομημένων στη μακρά παράδοση της συμμετοχής της Ρωσίας στη διαμόρφωση του ευρωπαϊκού πολιτισμού, ιδίως επανεξετάζοντας και ενισχύοντας, όπου απαιτείται, τα προγράμματα επαφών πανεπιστημιακών και φοιτητών,

- υποστηρίζοντας ανεξάρτητους ΜΚΟ,

- σε συνεργασία με τη Ρωσία για την ενίσχυση της υποστήριξης προς τους πρόσφυγες και τους εκτοπισμένους στο εσωτερικό της Ρωσίας,

- συμβάλλοντας στην ελευθερία των μέσων μαζικής ενημέρωσης,

- προάγοντας τις ίσες ευκαιρίες για άνδρες και γυναίκες.

2. Ένταξη της Ρωσίας σε έναν κοινό ευρωπαϊκό οικονομικό και κοινωνικό χώρο

Η ΕΕ:

α) θα παγιώσει τη διαδικασία οικονομικής μεταρρύθμισης της Ρωσίας:

- ενισχύοντας τα αποτελέσματα των συμβουλών για την οικονομική πολιτική, μεταξύ άλλων μέσω διαλόγου πολιτικής υψηλού επιπέδου, ώστε να προωθηθεί η ανάπτυξη μιας οικονομίας της αγοράς, λαμβανομένων υπόψη πλήρως των μεταβατικών προβλημάτων που ανακύπτουν από τις αναγκαίες διαρθρωτικές μεταβολές,

- καταβάλλοντας πρόσθετες προσπάθειες, στο πλαίσιο των αρμόδιων οργάνων, για το συντονισμό της πολιτικής της ΕΕ στο πλαίσιο των διεθνών χρηματοπιστωτικών ιδρυμάτων,

- συμβάλλοντας στην εξασφάλιση και την εφαρμογή ενός διαφανούς και σταθερού νομοθετικού και ρυθμιστικού πλαισίου στη Ρωσία, που θα αποσκοπεί στην προώθηση της οικονομικής δραστηριότητας και στην αύξηση των εγχώριων και ξένων επενδύσεων,

- προωθώντας τη θέσπιση του αναγκαίου νομοθετικού και θεσμικού πλαισίου για βιώσιμες φορολογικές πολιτικές (π.χ. φορολογία, λογιστική και έλεγχος δαπανών),

- προωθώντας επίσης αξιόπιστες μεταρρυθμίσεις στον τραπεζικό τομέα με δίκαιους όρους για τις αλλοδαπές τράπεζες και αποτελεσματικό συντονισμό χορηγών με πλήρη συμμετοχή της ΕΕ,

- ενθαρρύνοντας περαιτέρω διαρθρωτικές, οικονομικές και διοικητικές μεταρρυθμίσεις, συμπεριλαμβανομένης της περαιτέρω ιδιωτικοποίησης, της αναδιάρθρωσης των επιχειρήσεων και της μεγέθυνσης του ρωσικού τομέα ΜΜΕ,

- συμβάλλοντας στη βελτίωση της ανταγωνιστικότητας του βιομηχανικού, γεωργικού και ενεργειακού τομέα της Ρωσίας,

- συμβάλλοντας στην παροχή βάσης για αποτελεσματική μεταρρύθμιση του καθεστώτος εγγείου ιδιοκτησίας στη Ρωσία, που θα επιτρέψει την εισαγωγή της ιδιωτικής ιδιοκτησίας, και παρέχοντας τεχνική βοήθεια για τη διαδικασία αυτή (π.χ. μέσω ενός λειτουργικού κτηματολογίου)·

β) θα υποστηρίξει την ένταξη της Ρωσίας σε έναν ευρύτερο χώρο οικονομικής συνεργασίας στην Ευρώπη:

- προωθώντας την προοδευτική προσέγγιση των νομοθεσιών, ιδίως στον τελωνειακό τομέα και στους τομείς των προτύπων και της πιστοποίησης, της πολιτικής ανταγωνισμού και του περιβάλλοντος,

- ενθαρρύνοντας την περαιτέρω ένταξη της Ρωσίας στο πολυμερές εμπορικό σύστημα και υποστηρίζοντας τις προσπάθειες της Ρωσίας να εκπληρώσει τις απαιτήσεις για να προσχωρήσει στον ΠΟΕ, συμπεριλαμβανομένης της νομοθετικής και θεσμικής μεταρρύθμισης,

- εξετάζοντας τον τρόπο με τον οποίο θα μπορούσαν να δημιουργηθούν οι αναγκαίες προϋποθέσεις, επιπλέον της προσχώρησης της Ρωσίας στον ΠΟΕ, για τη μελλοντική δημιουργία ενός χώρου ελεύθερων συναλλαγών ΕΕ-Ρωσίας,

- ενθαρρύνοντας τη Ρωσία να άρει τα εμπόδια στο εμπόριο και τις επενδύσεις, ιδίως μέσω της βελτίωσης των διαδικασιών και των διευκολύνσεων διάβασης των συνόρων, και εξετάζοντας, σύμφωνα με τους κανόνες και τις διαδικασίες της ΕΕ, τα μελήματα της Ρωσίας όσον αφορά την πρόσβαση στην αγορά της ΕΕ,

- διερευνώντας με πιο συγκεκριμένο τρόπο τις δυνατότητες συνεργασίας σε τομείς διαπιστωμένης ρωσικής εμπειρογνωμοσύνης (π.χ. επιστήμη, αεροσκάφη, διάστημα, ενέργεια),

- προωθώντας την εταιρική σχέση με σκοπό να ενισχυθούν περαιτέρω οι πολιτιστικές βιομηχανίες της Ρωσίας, μεταξύ άλλων στον τομέα της διαχείρισης της καλλιτεχνικής κληρονομιάς,

- συντονίζοντας καλύτερα και, όπου απαιτείται, διευρύνοντας τα υφιστάμενα ευρωπαϊκά προγράμματα για την εκπαίδευση Ρώσων στελεχών και επιχειρηματιών·

γ) θα θέσει τις βάσεις για μια κοινωνική οικονομία της αγοράς:

- ευνοώντας τον κοινωνικό διάλογο μέσω της υποστήριξης της δημιουργίας σύγχρονων συνδικαλιστικών οργανώσεων και οργανώσεων εργοδοτών,

- ενθαρρύνοντας την ευρύτερη προσχώρηση σε βασικά πρότυπα εργασίας της ΔΟΕ,

- επιδιώκοντας να διασφαλίσει την κοινωνική προστασία όλων των ρώσων πολιτών, ιδίως δε των ευαίσθητων ομάδων, μέσω της παροχής τεχνικής υποστήριξης για τις διοικητικές μεταρρυθμίσεις των ρωσικών συστημάτων κοινωνικών υπηρεσιών και υγειονομικής περίθαλψης.

3. Συνεργασία για την ενίσχυση της σταθερότητας και της ασφάλειας εντός και πέραν της Ευρώπης

Η ΕΕ επιθυμεί να εμβαθύνει και να διευρύνει τη συνεργασία με τη Ρωσία και να εντοπίσει κοινούς τρόπους για την αντιμετώπιση των προβλημάτων ασφαλείας στην Ευρώπη και αλλού:

α) ενίσχυση του πολιτικού διαλόγου:

- εξετάζοντας τρόπους για την παροχή μεγαλύτερης συνέχειας και λειτουργικότητας στον υφιστάμενο πολιτικό διάλογο, μεταξύ άλλων μέσω του σημαντικού ρόλου που θα διαδραματίζει ο Γενικός Γραμματέας του Συμβουλίου, Ύπατος Εκπρόσωπος της ΚΕΠΠΑ,

- συνεργαζόμενη με τη Ρωσία για την ανάπτυξη κοινών πρωτοβουλιών εξωτερικής πολιτικής προς υποστήριξη κοινών στόχων εξωτερικής πολιτικής·

β) θέση της Ρωσίας στο ευρωπαϊκό οικοδόμημα ασφάλειας:

- αναπτύσσοντας περαιτέρω τη συνεργασία με τη Ρωσία για το νέο ευρωπαϊκό οικοδόμημα ασφάλειας στο πλαίσιο του ΟΑΣΕ, ειδικότερα δε για την προετοιμασία της συνόδου κορυφής της Κωνσταντινούπολης,

- συνεχίζοντας τη συνεργασία με τη Ρωσία για τη μελέτη θεμάτων του Ευρωπαϊκού Χάρτη Ασφάλειας,

- εξετάζοντας τις δυνατότητες διευκόλυνσης της συμμετοχής της Ρωσίας όταν η ΕΕ προσφεύγει στη ΔΕΕ για αποστολές που εμπίπτουν στο πλαίσιο των αποστολών του Petersberg·

γ) προληπτική διπλωματία:

- ενισχύοντας τη συνεργασία ΕΕ-Ρωσίας για να συμβάλει στην πρόληψη συγκρούσεων, στη διαχείριση κρίσεων και στην επίλυση συγκρούσεων, μεταξύ άλλων, στο πλαίσιο του ΟΑΣΕ και των Ηνωμένων Εθνών,

- προωθώντας τον έλεγχο των εξοπλισμών και τον αφοπλισμό, καθώς και την εφαρμογή υφιστάμενων συμφωνιών, ενισχύοντας τους ελέγχους στις εξαγωγές, περιστέλλοντας τη διάδοση όπλων μαζικής καταστροφής, και υποστηρίζοντας τον πυρηνικό αφοπλισμό και την καταστροφή των χημικών όπλων.

4. Κοινές προκλήσεις στην ευρωπαϊκή ήπειρο

Συγκεκριμένα, η Ευρωπαϊκή Ένωση θα συνεργαστεί με τη Ρωσία στους ακόλουθους τομείς:

α) ενέργεια και πυρηνική ασφάλεια:

- ενισχύοντας τη δέσμευση της Ρωσίας για μεταρρύθμιση στον τομέα της ενέργειας, περιλαμβανομένης της πυρηνικής ασφάλειας και της περιβαλλοντικής προστασίας· συνεργαζόμενη, για παράδειγμα, με τη Ρωσία για τη βελτίωση της ενεργειακής απόδοσης και παρέχοντας τεχνική βοήθεια για την εξοικονόμηση της ενέργειας στη Ρωσία· βελτιώνοντας την ασφάλεια των ρωσικών σταθμών παραγωγής πυρηνικής ενέργειας και συνεργαζόμενη σε θέματα που αφορούν τα πυρηνικά απόβλητα και τα κατάλοιπα πυρηνικών καυσίμων στη βορειοδυτική Ρωσία,

- ενθαρρύνοντας τη δέσμευση της Ρωσίας για την πυρηνική ασφάλεια στο πλαίσιο της σύμβασης για την πυρηνική ασφάλεια, μέσω της συμφωνίας για το λογαριασμό πυρηνικής ασφάλειας, καθώς και στο πλαίσιο διεθνών πρωτοβουλιών και συμβάλλοντας στην ενίσχυση της ρωσικής ρυθμιστικής αρχής πυρηνικής ασφάλειας (GAN),

- προωθώντας την επικύρωση της συνθήκης για τον Ευρωπαϊκό Χάρτη Ενέργειας από τη Ρωσία και συνεχίζοντας τις διαβουλεύσεις για ένα πολυμερές πλαίσιο διαμετακόμισης, το οποίο θα ενισχύσει τη συνεργασία μεταξύ της Ρωσίας και των γειτόνων της για την πρόσβαση στο ρωσικό σύστημα σωληναγωγών·

β) περιβάλλον και υγεία:

- ενθαρρύνοντας και υποστηρίζοντας την ασφαλή αποθήκευση πυρηνικών και χημικών αποβλήτων και την ασφαλή διαχείριση των καταλοίπων καυσίμων, ιδίως στη βορειοδυτική Ρωσία,

- υποστηρίζοντας την ένταξη περιβαλλοντικών μελημάτων στην οικονομική μεταρρύθμιση και παρέχοντας βοήθεια στη δημιουργία αποτελεσματικών συστημάτων για την παρακολούθηση και τη διασφάλιση της συμμόρφωσης προς πολυμερείς περιβαλλοντικές συμφωνίες, καθώς και παρέχοντας στήριξη στις προσπάθειες της Ρωσίας ώστε να ενισχύσει την επιβολή εθνικής περιβαλλοντικής νομοθεσίας,

- εργαζόμενη με τη Ρωσία, ιδίως σε περιοχές που γειτνιάζουν με τη διευρυνόμενη Ένωση, για τη μείωση της ατμοσφαιρικής ρύπανσης και της ρύπανσης των υδάτων, τη βελτίωση της περιβαλλοντικής προστασίας και τη συνεργασία για την προαγωγή της βιώσιμης χρήσης φυσικών πόρων, ιδίως στα διάφορα φόρα περιφερειακής συνεργασίας,

- συνεργαζόμενη με τη Ρωσία για την αύξηση των προφυλάξεων από λοιμώδεις νόσους, περιλαμβανομένης και της παροχής στήριξης για προγράμματα εμβολιασμών,

- συνεργαζόμενη επίσης για την επίταση των φυτοϋγειονομικών ελέγχων·

γ) καταπολέμηση του οργανωμένου εγκλήματος, του ξεπλύματος χρημάτων και της παράνομης εμπορίας ανθρώπων και ναρκωτικών· δικαστική συνεργασία:

- ενισχύοντας το κράτος δικαίου και παρέχοντας συνδρομή για την ανάπτυξη της έννομης τάξης, μεταξύ άλλων ενθαρρύνοντας τη Ρωσία να υπογράψει, να επικυρώσει και να εφαρμόσει βασικές συμβάσεις, ιδιαίτερα στον τομέα της δικαστικής συνεργασίας σε αστικά και ποινικά θέματα,

- επιδιώκοντας, βάσει των υφισταμένων κοινών θέσεων, τον κατάλληλο διάλογο με τη Ρωσία στις διαρκείς διαπραγματεύσεις της Βιέννης για τη σύμβαση των Ηνωμένων Εθνών για το οργανωμένο διεθνικό έγκλημα,

- ενισχύοντας τη συνεργασία και την ανταλλαγή εμπειρογνωμόνων μεταξύ των κρατών μελών και της Ρωσίας στα πλαίσια της καταπολέμησης του οργανωμένου εγκλήματος, μεταξύ άλλων στον τομέα της θεραπείας και της επανένταξης ναρκομανών, καθώς και στον τομέα της πρόληψης της χρήσης ναρκωτικών· τούτο θα επιτευχθεί σε συνεργασία με το Ευρωπαϊκό Κέντρο Παρακολούθησης Ναρκωτικών και Τοξικομανίας,

- οργανώνοντας σεμινάρια για τους τύπους και τις μεθόδους ξεπλύματος χρημάτων,

- αναπτύσσοντας τη συνεργασία της Ευρωπόλ με τις αρμόδιες ρωσικές αρχές, όπως προβλέπεται από τη σύμβαση Ευρωπόλ, κυρίως για τη βελτίωση της καταπολέμησης της παράνομης εμπορίας ανθρώπων και ναρκωτικών, καθώς και της λαθρομετανάστευσης,

- ενισχύοντας τη συνεργασία των αξιωματικών συνδέσμων των κρατών μελών που υπηρετούν στη Μόσχα, εντός του πλαισίου των αντίστοιχων εθνικών νομοθεσιών τους,

- αναπτύσσοντας μηχανισμούς συνεργασίας για την καταπολέμηση του διακρατικού εγκλήματος που σχετίζεται με τα ναρκωτικά, καθώς και για τη συμμετοχή της Ρωσίας στη διαδικασία συνεννόησης της ομάδας του Δουβλίνου,

- διεξάγοντας ενημερωτικές εκστρατείες σε συνεργασία με τις ρωσικές υπηρεσίες με στόχο την πρόληψη της εμπορίας ανθρώπων,

- βελτιώνοντας τη συνεργασία για την επανεισδοχή ημεδαπών, απατρίδων και υπηκόων τρίτων χωρών, συμπεριλαμβανομένης της σύναψης συμφωνίας επανεισδοχής· καταπολεμώντας τη λαθρομετανάστευση, συμπεριλαμβανομένης της συνέχισης των βασικών και των προηγμένων εκπαιδευτικών μαθημάτων για μέλη του προσωπικού των συνοριακών αρχών και των αρχών μετανάστευσης,

- ενισχύοντας το διάλογο με τη Ρωσία σχετικά με την προσαρμογή της ρωσικής πολιτικής περί θεωρήσεων για την Ευρωπαϊκή Ένωση, αφενός, μέσω της εισαγωγής απαιτήσεων θεώρησης που θα είναι σύμφωνες με τις διατάξεις της ΕΚ και, αφετέρου, μέσω της εισαγωγής ταξιδιωτικών εγγράφων που θα φέρουν επαρκή προστασία από πλαστογράφηση,

- εργαζόμενη μαζί με τη Ρωσία με σκοπό, αφενός, τη θέσπιση κυρώσεων από τη Ρωσία σε μεταφορείς που προβαίνουν σε διασυνοριακή μεταφορά επιβατών οι οποίοι δεν φέρουν τα δέοντα ταξιδιωτικά έγγραφα και, αφετέρου, την εισαγωγή ποινικών διατάξεων για την καταπολέμηση της λαθραίας μεταφοράς μεταναστών·

δ) περιφερειακή και διασυνοριακή συνεργασία και υποδομή:

- εργαζόμενη αποτελεσματικότερα με τη Ρωσία, σε διάφορα φόρα περιφερειακής συνεργασίας (CBSS, ΟΣΕΠ, ευρωαρκτικό συμβούλιο της θάλασσας του Μπάρεντς), και ενισχύοντας τη διασυνοριακή συνεργασία με γειτονικές ρωσικές περιφέρειες (συμπεριλαμβανομένου του Καλίνινγκραντ), ιδίως ενόψει της διεύρυνσης της ΕΕ και, μεταξύ άλλων, στο πλαίσιο της βόρειας διάστασης,

- ενισχύοντας τη συνεργασία και την παροχή τεχνικής βοήθειας στους τομείς της διαχείρισης των συνόρων και των τελωνείων,

- διερευνώντας τον τομέα της εργασίας για τη σύνδεση των ρωσικών συστημάτων (οδικών και σιδηροδρομικών) μεταφορών με τους διευρωπαϊκούς διαδρόμους και αναζητώντας αμοιβαία ικανοποιητικούς τρόπους για την αντιμετώπιση θεμάτων μεταφορών.

ΤΜΗΜΑ ΙΙΙ

ΕΙΔΙΚΕΣ ΠΡΩΤΟΒΟΥΛΙΕΣ

Θα επιδιωχθούν οι ακόλουθες ειδικές πρωτοβουλίες, μη αποκλειομένων πιθανών νέων πρωτοβουλιών:

Πολιτικός διάλογος και διάλογος για την ασφάλεια

Η Ένωση θα μελετήσει τρόπους ώστε να δοθεί περισσότερη συνέχεια, ευελιξία και ουσιαστικό περιεχόμενο στον υφιστάμενο πολιτικό διάλογο, όπως αυτός καθιερώθηκε από τη ΣΣΕΣ, και για να καταστεί περισσότερο λειτουργικός και αποτελεσματικός:

- το Συμβούλιο θα εξετάσει τις δυνατότητες για τη δημιουργία ενός μόνιμου μηχανισμού μεταξύ ΕΕ και Ρωσίας για τον πολιτικό διάλογο και το διάλογο για την ασφάλεια, έχοντας κατά νου το σημαντικό ρόλο που καλείται να διαδραματίσει ο Γενικός Γραμματέας του Συμβουλίου, Ύπατος Εκπρόσωπος για την ΚΕΠΠΑ. Ένας από τους στόχους θα είναι να εργασθεί με τη Ρωσία ώστε να αναπτυχθούν κοινές πρωτοβουλίες για την εξωτερική πολιτική έναντι συγκεκριμένων τρίτων χωρών και περιοχών, για την πρόληψη συγκρούσεων και τη διαχείριση κρίσεων κυρίως σε περιοχές που γειτνιάζουν με τη Ρωσία, καθώς και στα Βαλκάνια και στη Μέση Ανατολή,

- το Συμβούλιο θα μελετήσει την ανάπτυξη μηχανισμού διαβούλευσης με τη Ρωσία, επιπλέον των υφισταμένων συνομιλιών σε επίπεδο εμπειρογνωμόνων της τρόικα, στον οποίο θα συμμετέχουν πιθανώς τρίτες χώρες, για θέματα μη διάδοσης, καθώς και για την ενίσχυση των προσπαθειών, συμπεριλαμβανομένων και των αυξανόμενων συντονισμένων/κοινών δραστηριοτήτων με τρίτες χώρες, για την υποστήριξη της καταστροφής των χημικών όπλων της Ρωσίας,

- επιπροσθέτως, το Συμβούλιο θα εξετάσει το πεδίο για κοινές δράσεις και κοινές θέσεις όσον αφορά την ασφαλή διαχείριση των βιολογικών και χημικών υλικών, καθώς και των σχάσιμων υλικών στη Ρωσία υπό τον έλεγχο του ΔΟΑΕ, τα οποία ορίζεται ότι δεν είναι πλέον αναγκαία για λόγους άμυνας, κυρίως με βάση τις διεθνείς συμβάσεις. Θα μελετηθεί ιδιαιτέρως το διεθνές επιστημονικό και τεχνολογικό κέντρο στη Μόσχα.

Οι εργασίες για τις δράσεις αυτές θα αρχίσουν κατά το τέλος του 1999.

Διάλογος για οικονομικά θέματα

Η μακροοικονομική κατάσταση στη Ρωσιά, η εμπειρία από την οικοδόμηση της ευρωπαϊκής ενότητας, η εισαγωγή του ευρώ και η διαδικασία της διεύρυνσης ενισχύουν τη σημασία των ειδικών διαβουλεύσεων μεταξύ της Ένωσης και της Ρωσίας σε οικονομικά θέματα.

Η Ένωση θα μελετήσει την έναρξη ενός ειδικού διαλόγου υψηλού επιπέδου μεταξύ ΕΕ και Ρωσίας για την υποστήριξη της ανάπτυξης από τη ρωσική κυβέρνηση μέτρων για την προώθηση βιώσιμης οικονομικής ανάκαμψης βάσει ολοκληρωμένου οικονομικού προγράμματος, για το οποίο συμφώνησε το ΔΝΤ, το οποίο θα οδηγεί σε μια λειτουργική οικονομία της αγοράς. Η Ένωση θα μελετήσει επίσης την παροχή συμβουλών υψηλού επιπέδου στον τομέα της οικονομικής πολιτικής προς τη ρωσική κυβέρνηση, με τη συμμετοχή εξεχόντων εμπειρογνωμόνων της ΕΕ.

Τα κράτη μέλη θα ενισχύσουν, εφόσον χρειάζεται, το συντονισμό τους σε σχετικούς διεθνείς οργανισμούς και φόρα.

Κοινή έκθεση προεδρίας/Επιτροπής σχετικά με τις προτάσεις αυτές, θα ετοιμασθεί από τις αρμόδιες υπηρεσίες μέχρι το τέλος του 1999.

Εμπόριο και επενδύσεις

Λαμβάνοντας υπόψη την έναρξη νέων πολυμερών διαπραγματεύσεων στα πλαίσια του ΠΟΕ και το γεγονός ότι η Κοινότητα έχει υποβάλει προτάσεις σχετικά με τον τρόπο με τον οποίο η Ρωσία μπορεί να συνεχίσει τις διαπραγματεύσεις της με σκοπό την προσχώρησή της σ' αυτό τον οργανισμό, η Κοινότητα επιβεβαιώνει ότι είναι διατεθειμένη να διατηρήσει και, εφόσον χρειάζεται, να ενισχύσει τη σημερινή υποστήριξή της για τις προσπάθειες της Ρωσίας να εκπληρώσει τις απαιτήσεις για την ένταξή της στον ΠΟΕ το συντομότερο δυνατό.

Επιπλέον, η Επιτροπή θα εξετάσει τρόπους για την εμβάθυνση του διαλόγου σχετικά με τις επενδύσεις στη Ρωσία στα πλαίσια της ΣΕΣΣ για τη βελτίωση του εμπορικού και επενδυτικού κλίματος στη Ρωσία και για τη διευκόλυνση των αμφίδρομων εμπορικών σχέσεων και επενδύσεων, και θα υποβάλει έκθεση στο Συμβούλιο μέχρι το τέλος του 1999.

Καταπολέμηση του οργανωμένου εγκλήματος

Η Ευρωπαϊκή Ένωση και η Ρωσία έχουν μείζον συμφέρον για τη θέσπιση διαρκούς και αποτελεσματικής συνεργασίας στον τομέα της δικαιοσύνης και των εσωτερικών υποθέσεων, και όχι μόνον ως μέσον, για την προώθηση του σεβασμού των ανθρωπίνων δικαιωμάτων και του κράτους δικαίου. Εν προκειμένω, η καταπολέμηση του οργανωμένου εγκλήματος συνιστά προφανή προτεραιότητα.

Για το λόγο αυτό, η Ευρωπαϊκή Ένωση προτείνει να εκπονηθεί ένα σχέδιο επικεντρωμένο σε κοινή δράση με τη Ρωσία για την καταπολέμηση του οργανωμένου εγκλήματος, συμπεριλαμβανομένων των δράσεων για την καταπολέμηση της δωροδοκίας, του ξεπλύματος βρώμικου χρήματος, του λαθρεμπορίου ναρκωτικών, της εμπορίας ανθρώπων και της παράνομης μετανάστευσης. Η Ένωση προτείνει να καλυφθούν, μεταξύ άλλων, οι ακόλουθοι τομείς:

- συνδρομή στη βασική εκπαίδευση των μελών των δικαστικών αρχών και των αρχών επιβολής του νόμου, ιδιαίτερα σε σχέση με τεχνικές δικαστικής έρευνας και παρέμβασης,

- ανάπτυξη του αναγκαίου νομικού θεσμικού και δικαστικού πλαισίου για την αποτελεσματική δίωξη του οργανωμένου εγκλήματος, ιδίως στους τομείς του ξεπλύματος βρώμικου χρήματος, της παράνομης οικονομικής δραστηριότητας και της εμπορίας ανθρώπων,

- ανάπτυξη αποτελεσματικών μηχανισμών συνεργασίας για την καταπολέμηση της διασυνοριακής εγκληματικότητας όσον αφορά τα ναρκωτικά και

- ανάπτυξη συνεργασίας μεταξύ της Ευρωπόλ και των αρμοδίων ρωσικών αρχών, όπως προβλέπεται στα πλαίσια της συμβάσεως Ευρωπόλ.

Οι συνομιλίες με τη Ρωσία στο πλαίσιο της ΣΕΣΣ και ο συνεχής διάλογος μεταξύ των αρμόδιων ρωσικών οργάνων και των αξιωματικών συνδέσμων των κρατών μελών της Ευρωπαϊκής Ένωσης που υπηρετούν στη Μόσχα θα καταστήσουν δυνατή την ακριβέστερη ανάλυση των αναγκών της Ρωσίας στον τομέα αυτό. Εν προκειμένω, η διάσκεψη ΕΕ-Ρωσίας του Δεκεμβρίου 1999, για το οργανωμένο έγκλημα, θα είναι ιδιαίτερης σημασίας. Θα υποβληθεί έκθεση στο Συμβούλιο το πρώτο εξάμηνο του 2000.

Προγράμματα αδελφοποίησης

Ο διπλός σκοπός της εδραίωσης των ρωσικών δημόσιων θεσμών και της προσέγγισης των κοινωνιών των πολιτών προϋποθέτει αύξηση της ανάπτυξης των ανταλλαγών σε όλα τα επίπεδα μεταξύ της Ρωσίας και των κρατών μελών.

Προς τούτο, η Ένωση επιθυμεί να αναπτύξει προγράμματα αδελφοποίησης με τη Ρωσία:

- για το σκοπό της ενίσχυσης των θεσμών: στις περιφερειακές και τις τοπικές διοικήσεις,

- για το σκοπό της προσέγγισης των κοινωνιών των πολιτών μεταξύ επαγγελματικών ενώσεων και συνδικάτων, πανεπιστημίων, ΜΚΟ και μέσων ενημέρωσης. Η Επιτροπή θα μελετήσει τη δυνατότητα να φέρει στο προσκήνιο κοινοτικά προγράμματα για τον σκοπό αυτό (Tacis, Tempus και Democraty). Θα χρησιμοποιηθούν επίσης τα διμερή μέσα των κρατών μελών. Τα κράτη μέλη και η Επιτροπή θα συντονίσουν τα προγράμματά τους. Εν προκειμένω, μπορούν να βασιστούν στο πρόγραμμα που εκπόνησε η Ένωση για την εκπαίδευση ρώσων στελεχών.

Με βάση καταγραφή των υφισταμένων μέσων (που θα εκπονηθεί από την Επιτροπή σε σύνδεση με τη γενική γραμματεία του Συμβουλίου) και αναγνωριστική αποστολή στη Ρωσία, η Επιτροπή θα υποβάλει έκθεση στο Συμβούλιο μέχρι το τέλος του 1999 και εν συνεχεία θα υποβάλει προτάσεις για δράση, όπως ενδείκνυται.

Προγράμματα ανταλλαγών για φοιτητές και νέους επιστήμονες

Η Ένωση να εξετάσει τη δυνατότητα ανάπτυξης στα πλαίσια της ΕΕ προγραμμάτων ανταλλαγών για φοιτητές τα οποία θα αποτελούν αναπόσπαστο μέρος του προγράμματος σπουδών τους καθώς και για νέους επιστήμονες που εργάζονται με συμβάσεις του διεθνούς κέντρου επιστήμης και τεχνολογίας. Συγκεκριμένα:

- η Επιτροπή καλείται να προβεί σε επισκόπηση των υφισταμένων προγραμμάτων της ΕΕ και των κρατών μελών,

- επίσης, η Επιτροπή καλείται να υποβάλει έκθεση, κατά το πρώτο εξάμηνο του 2000, σχετικά με τα μέσα βελτίωσης της συμπληρωματικότητας μεταξύ των υφιστάμενων ευρωπαϊκών προγραμμάτων στον τομέα αυτόν και με τις δυνατότητες για ένα ενισχυμένο κοινοτικό πρόγραμμα ανταλλαγής και τις λεπτομερείς διατάξεις γι' αυτό.

Δημιουργία ενός βιώσιμου συστήματος υγείας και κοινωνικής πρόνοιας

Τα κράτη μέλη και η Επιτροπή θα επανεξετάσουν τα προγράμματά τους τα οποία καταρτίζονται για την ενθάρρυνση των προσπαθειών της Ρωσίας να δημιουργήσει ένα βιώσιμο σύστημα κοινωνικής πρόνοιας και κοινωνικής προστασίας, και ιδιαίτερα για την υποστήριξη της μεταρρύθμισης των συστημάτων δημόσιας υγείας στη Ρωσία και βελτίωσης του συντονισμού, της αποτελεσματικότητας και της συμπληρωματικότητας των προγραμμάτων αυτών, με στόχο να εκπονήσει η Επιτροπή έκθεση μέχρι τον Ιούνιο του 2000.

Διασυνοριακή και περιφερειακή συνεργασία

Η Ένωση θα υποστηρίξει την ενίσχυση της διασυνοριακής και της περιφερειακής συνεργασίας και θα προετοιμάσει καταγραφή των σχετικών μέσων και δράσεων της ΕΚ και των κρατών μελών που αποσκοπούν στην ενίσχυση της συμμετοχής των προγραμμάτων της ΕΕ σε ρωσικές περιοχές ειδικού ενδιαφέροντος για την ΕΕ. Εν προκειμένω, το Συμβούλιο και η Επιτροπή θα εντατικοποιήσουν τις προετοιμασίες για τη διάσκεψη του Ελσίνκι του Νοεμβρίου 1999 σχετικά με τη βόρεια διάσταση της ΕΕ.

ΤΜΗΜΑ IV

ΔΙΑΡΚΕΙΑ

Η παρούσα κοινή στρατηγική εφαρμόζεται από την ημερομηνία της δημοσίευσής της για μια αρχική περίοδο τεσσάρων ετών. Μπορεί να παραταθεί, να αναθεωρηθεί και, εφόσον χρειάζεται, να αναπροσαρμοστεί από το Ευρωπαϊκό Συμβούλιο κατόπιν σύστασης του Συμβουλίου.

ΔΗΜΟΣΙΕΥΣΗ

Η παρούσα κοινή στρατηγική δημοσιεύεται στην Επίσημη Εφημερίδα.

Κολωνία,4 Ιουνίου 1999.

Για το Ευρωπαϊκό Συμβούλιο

Ο Πρόεδρος

G. SCHROEDER

ΔΗΛΩΣΗ ΤΟΥ ΕΥΡΩΠΑΪΚΟΥ ΣΥΜΒΟΥΛΙΟΥ

σχετικά με την κοινή στρατηγική για τη Ρωσία

Το Συμβουλίου ενεργεί με ειδική πλειοψηφία κατά τον καθορισμό κοινών δράσεων, κοινών θέσεων ή κατά τη λήψη κάθε άλλων αποφάσεων στα πλαίσια του τίτλου V της συνθήκης για την Ευρωπαϊκή Ένωση (Κοινή Εξωτερική Πολιτική και Πολιτική Ασφάλειας), με βάση την κοινή στρατηγική.

Πράξεις οι οποίες εκδίδονται εκτός των πλαισίων του τίτλου V της συνθήκης για την Ευρωπαϊκή Ένωση, θα συνεχίσουν να εκδίδονται σύμφωνα με τις κατάλληλες διαδικασίες λήψεως αποφάσεων που προβλέπονται από τις σχετικές διατάξεις των συνθηκών, συμπεριλαμβανομένης της συνθήκης για την Ευρωπαϊκή Κοινότητα και του τίτλου VI της συνθήκης για την Ευρωπαϊκή Ένωση.